**Seljebørstespinner** (*Leucoma salicis* (Linnaeus, 1758)) er en sommerfugl i gruppen børstespinnere (Lymantriidae). Denne helt hvite arten har larver som lever på selje og andre arter i pilefamilien (Salicaceae).

* 
* Seljebørstespinner, larveSeljebørstespinner, larve

* ♀♀
* ♂♂

Utseende
--------

- En middelsstor (vingespenn 34 – 55 mm), helt hvit spinner. Antennene er vel 1/3 så lange som forvingen, bredt fjærformede hos hannen, smalt fjærformede hos hunnen. Kroppen er sylindrisk og middels kraftig, vingene rundete. Den er den eneste helt hvite spinneren som forekommer i Norden, lenger sør i Europa forekommer bjørnespinner-arten *Hyphantria cunea* (innført fra Nord-Amerika), der hannen, men ikke hunnen er helt hvit. Larven er gråsvart, langs ryggen på hver side med en rekke av hvite flekker, langs sidene med en bred, grå stripe. Jevnt fordelt over hele kroppen sitter rødlige vorter son bører en kvast av stive børster. Disse er brune på ryggen, hvite på sidene. I tillegg sitter det noen lange, mørke børster rundt hodet. Puppen er mørkebrun, med dusker av lange, vite, ullaktige hår.

Levevis
-------

Seljebørstespinneren forekommer i mange ulike miljøer der næringsplantene forekommer, også i fjellbjørkeskogen, men ikke over tregrensen. Bestandene svinger sterkt fra år til år og enkelte år kan den være meget tallrik noen steder. I Sverige har det forekommet at skogen har blitt snauspist i slike år. De voksne sommerfuglene flyr om natten i juni – juli, om dagen kan man finne dem hvilende på undersiden av blader. Paringen er langvarig og kan pågå gjennom en natt og hele den påfølgende dagen. Etterpå legger hunnen 200 – 400 egg i samlinger på 50 – 100, som dekkes med en sekret som hunnen skiller ut. Dette stivner til et hardt, glinsende skum som verner eggene. Larvene klekkes etter 10 – 24 dager og kan sitte på samlet på restebne av eggkaken en stund etter klekkingen. De overvintrer som larver, noen ganger går de i dvale så tidlig som i månedsskiftet juli – august. De våkner igjen når bladene springer ut om våren og fullfører sin utvikling, spinner seg inn i en kokong og forvandler seg til en puppe som klekkes etter omtrent tre uker. Tidligere tiders sommerfuglsamlere har observert at denne arten er svært motstandsdyktig mot blåsyre (hydrogencyanid), som før ble brukt til å avlive innsamlede insekter. Dette skulle tyde på at arten selv produserer slike stoffer for å beskytte seg, men dette er ikke med sikkerhet påvist.

Utbredelse
----------

Seljebørstespinneren forekommer fra Nord-Afrika gjennom nesten hele Europa østover gjennom Russland like til Japan. dessuten ble arten, trolig ved uhell, innført til Nord-Amerika, der den har spredt seg kraftig i det nordøstlige USA og vestlige Canada. I Norge er den funnet i innlandet like nord til Øst-Finnmark, langs kysten finnes den bare til Rogaland.

Kilder
------

* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum Norvegiae.* Norsk entomologisk forening. 192 sider.
* Hydén, N. Jilg, K. & Östman, T. 2006. Nationalnyckeln till Sveriges flora och fauna. *Fjärilar: Ädelspinnare-tofsspinnare. Lepidoptera: Lasiocampidae-Lymantriidae.* ArtDatabanken, SLU, Uppsala. ISBN 91-88506-59-2
* Nettsiden *Svenska Fjärilar*, med bildegalleri:
* Nettsiden *Norges sommerfugler*:

Eksterne lenker
---------------

* (en) *seljebørstespinner* i Encyclopedia of Life Rediger på Wikidata

* (en) *seljebørstespinner* i Global Biodiversity Information Facility Rediger på Wikidata

* (no) *seljebørstespinner* hos Artsdatabanken Rediger på Wikidata

* (sv) *seljebørstespinner* hos Dyntaxa Rediger på Wikidata

* (en) *seljebørstespinner* hos Fauna Europaea Rediger på Wikidata

* (en) *seljebørstespinner* hos ITIS Rediger på Wikidata

* (en) *seljebørstespinner* hos NCBI Rediger på Wikidata

* (en) *Kategori:Leucoma salicis* – bilder, video eller lyd på Wikimedia Commons Rediger på Wikidata

* (en) *Leucoma salicis* – galleri av bilder, video eller lyd på Wikimedia Commons Rediger på Wikidata

* *Leucoma salicis* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Brockhaus Enzyklopädie **·** LCCN
 |